"ชิมช้อปใช้"ดันเศรษฐกิจไม่ขึ้น
"อนุสรณ์ ธรรมใจ" แนะรัฐบาลทำงบขาดดุลกระตุ้นเศรษฐกิจ ลดงบทหารโยกลงทุนเพิ่ม
6 ต.ค. 2562

"อนุสรณ์ ธรรมใจ" แนะรัฐบาลทำงบขาดดุลกระตุ้นเศรษฐกิจ ลดงบทหารโยกลงทุนเพิ่ม
นายอนุสรณ์ ธรรมใจ ผู้อำนวยการศูนย์วิจัยเศรษฐกิจและธุรกิจเพื่อการปฏิรูป สถาบันเศรษฐศาสตร์ มหาวิทยาลัยรังสิต ประเมินว่า มาตรการชิมช้อปใช้เฟส 1 และ 2 และมาตรการต่างๆ ของรัฐบาลขณะนี้ไม่เพียงพอต่อการรับมือการชะลอตัวและถดถอยของเศรษฐกิจโลก
นอกจากนี้ งบประมาณปี 2563 ก็ยังไม่ผ่านสภา ควรต้องเพิ่มการขาดดุลงบประมาณเพื่อการลงทุนและสร้างงาน ปรับโครงสร้างภาคการผลิต ยกระดับขีดความสามารถทางการแข่งขัน จัดสรรงบประมาณและทรัพยากรใหม่ให้มีประสิทธิภาพมากขึ้นและตอบโจทย์อนาคตสังคมไทย ควรทำงบประมาณขาดดุลเพิ่มเติมจากยอดขาดดุลอีกอย่างน้อย 30-50%
ขณะเดียวกันรัฐบาลควรปรับลดงบประมาณจัดซื้อวัสดุอุปกรณ์ต่างๆ ของทหาร ที่ไม่เกี่ยวข้องกับการลงทุนโดยโยกงบประมาณจัดซื้ออาวุธมาใช้ในการลงทุนกระตุ้นเศรษฐกิจ สร้างการจ้างงานใหม่ๆ แทนและดูแลความเดือดร้อนทางเศรษฐกิจของประชาชนแทน